# Fokusmøte Listerrådet 01.04.19 - Digitalisering

Etter forslag fra sist felles formannskapsmøte, ble temaet digitalisering satt på dagsorden på fokusmøte i Listerrådet den 01.04.19. Dette er en stor og kompleks tematikk, og viktig å løfte frem av flere årsaker.

Innledere om temaet var:

Svein Vangen - daglig leder i Listerrådet, Kjell Pedersen Rise - daglig leder DDA, Odd-Lasse Worum - daglig leder DDV, Øyvind Hellang - forsker NORCE, Leif Martin Salvesen - seniorrådgiver NAV Agder, Camilla Gabrielsen - prosjektleder velferdsteknologi Lister og

Ståle Kongsvik - rådmann Farsund.

## Følgende problemstillinger ble fremhevet på møtet:

* IKT og bredbånd er nøkkelen til fremtidig velferd og vekst i Norge. Avhengigheten av infrastrukturen er økende, noe som forutsetter god bredbåndsdekning og robusthet i nettet. Regjeringen har ambisiøse mål (jfr. St.meld. 27 digital agenda), men for å oppnå dette er kommunalt engasjement avgjørende. Bruk av fylkeskommunal støtte forutsette minimum lik støtte fra kommunene.
* Digital kompetanse handler om å **forstå muligheter, konsekvenser og eget ansvar** i endringsprosessen. **Avlæring** er nødvendig, men krevende.
* Gevinstrealisering er ledelse. Lederne i kommunen må ta den **digitale lederrollen**.
* Innbyggerne og næringslivet er en **ressurs** i utviklingen av nye digitale tjenester. Det skal være enkelt å delta med ideer og behov i tjenesteutvikling.
* Gevinstrealisering trenger ikke være kostbart – bruk årshjul, eksisterende rapportering og måleindikatorer.
* Eksempel fra NAV:
  + Stor satsing på digitale tjenester til foreldre
  + Sykmeldingen er blitt digital
  + Søknad om sykepenger sendes via Ditt NAV
  + Økonomisk sosialhjelp kan søkes på via nav.no
  + Søknadsskjemaer og inntektsmeldinger blir/er blitt digitale
  + Aktivitetsplanene er helt digitale
  + CV- og stillingsdatabasen er heldigital
  + Digital løsning for å se hvilke personopplysninger NAV har om deg
  + Kunstig intelligens og utnyttelse av stordata er på trappene
* Eksempel fra egne prosjekt i Lister – velferdsteknologi
* Med velferdsteknologi menes først og fremst teknologisk assistanse som bidrar til:
  + - økt trygghet, sikkerhet, sosial deltakelse, medbestemmelse, kulturell aktivitet og økt livskvalitet
    - styrking av den enkeltes evne til å klare seg selv i hverdagen til tross for sykdom og sosial, psykisk eller fysisk nedsatt funksjonsevne
    - gir støtte til pårørende
    - bidrar til å forbedre tilgjengelighet, ressursutnyttelse og kvalitet på tjenestetilbudet
    - kan forebygge behov for tjenester eller innleggelse i institusjon

**Demografikostnadene for Lister 2020 – 2040** viser at det vil bli en vesentlig kostnadsdreining fra barnehage/grunnskole over mot pleie og omsorg. Med unntak av Sirdal vil de andre kommunene oppleve en utgiftsøkning innen pleie og omsorg på mellom 40 og 50%.

Denne dreiningen har for enkelte kommuner allerede startet opp. Samtidig vil de fleste kommunene også oppleve en generell utgiftsvekst, dersom man forutsetter at man skal ha samme tilbudsstruktur som i dag.

Demografikostnadene (vist i tabellen nedenfor), ble lagt til grunn for et gruppearbeid, hvor målet var å peke på konkrete områder for felles tjenesteinnovasjon. Kan vi utnytte kommunenes samla kompetanse på en bedre og mer rasjonell måte?

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | **Demografikostnader (mill. kr)** | | | | **Utgiftsbehov endring i %** | | | |
|  | Barnehage | Grunnskole | Pleie og omsorg | Alle områder | Barnehage | Grunnskole | Pleie og omsorg | Alle områder |
| Farsund | -12 | -21 | 113 | 74 | -13 % | -12 % | 48 % | 12 % |
| Flekkefjord | -9 | -39 | 89 | 34 | -11 % | -23 % | 38 % | 6 % |
| Nye Lyngdal | -29 | -42 | 129 | 56 | -13% | -20 % | 52 % | 7 % |
| Hægebostad | -5 | -5 | 17 | 7 | -28 % | -14 % | 39 % | 6 % |
| Kvinesdal | -8 | -15 | 69 | 45 | -14 % | -14 % | 45 % | 12 % |
| Sirdal | -5 | -8 | 17 | 0 | -31 % | -24 % | 32 % | 0 % |

Følgende områder ble fremhevet som grunnlag for videre fokus:

* Tjenestesamarbeid om lønn/personal/økonomi
* Sikre god infrastruktur/fiber i alle kommunene
* Kartlegge muligheter for tjenesteinnovasjon innen flere områder, (eks landbruk, næring, plan-byggesaker, standardisering av tjenester, innbyggerdialog)

## Videre oppfølging

Innspillende fra fokusmøte vil bli drøftet videre i førstkommende rådmannsutvalg den 7 mai og i ordførerutvalget den 15 mai.